ORDE do 29 de xuño de 2006 pola que se aproban as bases e se procede á convocatoria de bolsas de residencia para a realización de estudos universitarios de 1º ciclo e 1º e 2º ciclo no curso 2006-2007 en centros do sistema universitario de Galicia, destinadas aos galegos e galegas e aos seus descendentes que teñan a súa residencia familiar en territorio español fóra da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/07/2006

O Estatuto de Autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988; DOG do 17 de febreiro de 1988) transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Consellería de Educación e Ordenación Universitaria, a través da Dirección Xeral de Ordenación e Calidade do sistema universitario de Galicia, está a levar adiante unha política de asistencia económica aos estudantes que queda concretada en diversas accións, co obxecto de favorecer, dentro das limitacións orzamentarias, a calidade, a competencia, a igualdade de oportunidades e a excelencia no rendemento académico.
Con esta convocatoria preténdese que os galegos e galegas, ou os seus descendentes, residentes noutra comunidade autónoma, teñan a posibilidade de formarse nas universidades do sistema universitario de Galicia, ao tempo que contribuír ao fortalecemento da súa orixe galega.
Por todo isto, e no exercicio das facultades conferidas polo artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Convócanse bolsas de residencia, en réxime de concorrencia competitiva, destinadas aos galegos e
galegas, ou aos seus descendentes, que teñan a súa residencia familiar en territorio nacional fóra da Comunidade Autónoma de Galicia, para a realización de estudos universitarios presenciais de 1º ciclo e 1º e 2º ciclo, no curso académico 2006/2007, conducentes a titulacións de carácter oficial e validez nacional nalgunha das universidades do sistema universitario de Galicia (Universidade de Santiago de Compostela, Universidade da Coruña e Universidade de Vigo).
Estas accións son incompatibles con calquera outra destinada a ese mesmo fin por algunha das administracións públicas competentes ou calquera dos seus organismos, entes ou sociedades.
Estas bolsas non serán concedidas a aqueles estudantes que xa posúan unha titulación universitaria de carácter oficial e validez nacional, excepto que esta sexa unha titulación de 1º ciclo necesaria para continuar estudos de 2º ciclo.
Todos os trámites necesarios para matricularse na universidade galega elixida deberán ser realizados directamente polos propios estudantes.
Artigo 2º.-Orzamento e contía das axudas.
A Consellería de Educación e Ordenación Universitaria financiará estas axudas con cargo á partida orzamentaria 09.04.322C.480.2 dos orzamentos xerais da Comunidade Autónoma de Galicia para o ano 2006, cunha contía máxima de 60.000 euros.
A cantidade destinada a estas axudas poderá ser incrementada de acordo coas dispoñibilidades económicas da consellería.
Artigo 3º.-Período.
As actividades que se subvencionan nesta convocatoria serán realizadas durante o curso académico 2006/2007.
Artigo 4º.-Requisitos.
Poderá solicitar estas axudas o alumnado que cumpra os seguintes requisitos:
a) Ser galego ou descendente de galegos en liña directa (pais-fillos-netos) e ter a súa residencia familiar en territorio nacional fóra da Comunidade Autónoma de Galicia no momento da publicación desta convocatoria.
b) Acreditar a súa admisión nun centro dunha das tres universidades galegas para seguir os estudos regrados de primeiro ou primeiro e segundo ciclo para os cales solicita a bolsa e no curso 2006-2007.
c) Posuír unha nota media no seu expediente académico igual ou superior a 1 punto calculada segundo o protocolo de colaboración a que se refire o artigo 9 desta orde. Os alumnos que inicien por primeira vez o primeiro curso universitario, ter unha nota de acceso á universidade igual ou superior a 5,5 puntos.
d) Matricularse nunha universidade do sistema universitario de Galicia dun curso completo, ou como mínimo de 60 créditos, nunha titulación de carácter oficial e validez nacional, agás naqueles casos en que por razóns académicas non lles sexa posible e o poidan xustificar documentalmente.
e) O alumnado que foi beneficiario desta bolsa na convocatoria anterior, para serlle concedida unha nova, deberá ter superado o 50% das materias ou créditos en que estivese matriculado no curso 2005/2006.
Artigo 5º.-Solicitudes e prazo de presentación.
1. As solicitudes segundo o modelo ED 428A, que se publica como anexo a esta orde, xunto coa documentación correspondente, presentaranse no rexistro xeral da Consellería de Educación e Ordenación Universitaria, dirixidas á Dirección Xeral de Ordenación e Calidade do sistema universitario de Galicia, Subdirección Xeral de Universidades; edificio administrativo San Caetano, s/n, 15781 Santiago de Compostela, ou ben, en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, BOE do 14 de xaneiro, para a presentación de instancias.
Se a solicitude é remitida por correo, presentarase en sobre aberto para que sexa datada e selada polo funcionario de correos antes de certificala.
Na presentación da solicitude de bolsa o interesado ou interesada autorizará a Consellería de Educación e Ordenación Universitaria para obter da Axencia Estatal da Administración Tributaria e da Consellería de Economía e Facenda os datos de carácter tributario necesarios para a determinación da renda da unidade familiar, para o que deberá presentar debidamente cubertos os datos que figuran na solicitude.
Nos casos en que o solicitante alegue a súa independencia familiar e económica, calquera que sexa o seu estado civil, deberá acreditar suficientemente esta circunstancia, os medios económicos con que conta e a titularidade ou o aluguer do seu domicilio que, para todos os efectos, será o que o alumno habite durante o curso académico. De non xustificar suficientemente estes extremos, a solicitude será obxecto de denegación.
Para os efectos de información, poderase consultar o portal educativo da Consellería de Educación e Ordenación Universitaria: www.edu.xunta.es
2. O prazo de presentación de solicitudes rematará o día 30 de setembro de 2006.
Artigo 6º.-Documentación.
As solicitudes deberán ir acompañadas da seguinte documentación:
a) Copia do DNI do solicitante e de todos os membros da familia computables para efectos tributarios.
b) Copia compulsada do libro de familia ou documento acreditativo da súa condición de galego/a ou ascendencia galega.
c) Certificado de empadroamento de fóra da comunidade autónoma de todos os membros da unidade familiar.
d) Certificación académica orixinal completa, ou copia compulsada dela, na cal se fará constar o número de créditos superados, segundo a valoración
académica, con especificación das convocatorias dos estudos realizados polo solicitante, a súa duración en anos académicos, materias cursadas e cualificacións obtidas, así como a escala de notas aplicada polo centro onde realizou os seus estudos. No caso de estudos validados, deberá presentar tamén certificación académica de idénticas características para os estudos de orixe.
Para os que accedan ao 2º ciclo desde unha titulación de 1º ciclo, certificación académica do 1º ciclo dos seus estudos universitarios.
No suposto do alumnado que accede ao primeiro curso nas facultades, escolas técnicas superiores e escolas universitarias, deberá presentar o certificado da comisión organizadora das probas de acceso a estudos universitarios -no caso de Galicia, da Comisión Interuniversitaria de Galicia (CIUG)- conforme é considerado apto para o ingreso na universidade. Así mesmo, para o alumnado titulado de FP2, ciclos formativos de grao superior e módulos de nivel III, que solicite o ingreso nos estudos ou nas titulacións de primeiro ciclo ás cales lle dá acceso a súa titulación, deberá presentar a certificación académica dos estudos realizados, con expresión da nota media do expediente.
e) Xustificante de matrícula correspondente ao curso académico 2006/2007.
f) Declaración xurada do/a solicitante conforme non percibe ningún outro tipo de bolsa ou axuda de ningunha outra entidade pública para a mesma finalidade.
g) Documento facilitado pola entidade bancaria a nome do/a solicitante, no cal conste o número de conta do cliente e os códigos que identifican o banco, a oficina e o díxito de control.
Artigo 7º.-Tramitación.
Unha vez comprobado polo Servizo de Apoio e Orientación aos Estudantes Universitarios, órgano instrutor deste procedemento, que todas as solicitudes reúnen os requisitos establecidos nesta orde de convocatoria, exporanse as listas provisionais das solicitudes admitidas e excluídas por documentación nos taboleiros de anuncios da Consellería de Educación e Ordenación Universitaria, nas súas delegacións provinciais e nas vicerreitoría de estudantes das tres universidades galegas, sinalando, se é o caso, as causas de exclusión.
Así mesmo, estas listas tamén poderán ser consultadas no portal educativo da Consellería de Educación e Ordenación Universitaria. www.edu.xunta.es.
As listas provisionais de admitidos e excluídos por documentación estarán expostas desde o día 19 ao 31 de outubro de 2006. Os interesados poderán, durante este prazo, formular as reclamacións para emendar erros e faltas de documentación ante a Dirección Xeral de Ordenación e Calidade do sistema universitario de Galicia presentando, se é o caso, a documentación necesaria.
Transcorrido este prazo sen que se emenden as causas de exclusión, considerarase que o interesado desiste da súa petición, nos termos establecidos no artigo 71 da Lei 30/1992.
Artigo 8º.-Comisión avaliadora.
A selección de candidatos será realizada por unha comisión de avaliación integrada por:
-Presidente:
O director xeral de Ordenación e Calidade do sistema universitario de Galicia ou, por delegación, a subdirectora xeral de Universidades.
-Vogais:
Vicerreitor de Estudantes da Universidade da Coruña.
Vicerreitor/a da Universidade de Santiago de Compostela competente en materia de estudantes.
Vicerreitor/a da Universidade de Vigo competente en materia de estudantes.
Xefe do Servizo de Apoio e Orientación aos Estudantes Universitarios.
-Secretario/a:
Un funcionario/a da Dirección Xeral de Ordenación e Calidade do SUG, que actuará con voz e voto.
Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. Este nomeamento deberá recaer noutra persoa da dirección xeral ou da universidade correspondente, en virtude da súa representación.
Artigo 9º.-Selección.
A selección farase en réxime de concorrencia competitiva en función da nota media simple do expediente académico do alumno.
A determinación da contía total a percibir por beneficiario será realizada pola comisión avaliadora atendendo aos seguintes criterios:
1. Valoración do expediente académico do alumno coa obtención da nota media simple, calculada cos parámetros reflectidos no protocolo de colaboración subscrito, con data do 21 de febreiro de 2005, entre a Consellería de Educación e Ordenación Universitaria e as universidades de Santiago de Compostela, A Coruña e Vigo, publicado no DOG do día 23 de marzo de 2005 (resolución da Secretaría Xeral da Consellería de Educación e Ordenación Universitaria do 15 de marzo de 2005).
A contía máxima que se lle asignará por este concepto non poderá exceder de 1.200 euros por cada beneficiario.
2. Valoración das circunstancias económicas da unidade familiar en que se atope integrado o beneficiario, establecéndose un baremo segundo os ingresos económicos da unidade familiar.
A contía máxima asignada ao beneficiario por este concepto será de 800 euros en rendas inferiores a 3.000 euros/membro da unidade familiar, establecendo tramos proporcionalmente ata un máximo de renda de 9.500 euros/membro.
3. Finalmente, terase en conta a distancia entre a residencia familiar do alumno da comunidade autónoma de fóra de Galicia e a sede da universidade na cal vaia realizar os estudos.
Por este concepto, a contía individual máxima non excederá de 1.000 euros.
O importe económico total destinado a cada beneficiario, que non poderá superar os 3.000 euros, obterase da suma das contías de cada un dos criterios anteriores, tendo como límite global para todas as
axudas a cantidade de 60.000 euros, tal como establece o artigo 2º desta orde.
Artigo 10º.-Resolución.
Efectuada a selección pola comisión avaliadora, esta elevará, a través da Dirección Xeral de Ordenación e Calidade do sistema universitario de Galicia, un informe proposta de beneficiarios/as e, se é o caso, de suplentes á conselleira de Educación e Ordenación Universitaria, quen resolverá. Contra esta resolución, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben, directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Artigo 11º.-Pagamento.
As axudas aboaranse na conta bancaria indicada polo/a interesado/a unha vez presentada a declaración complementaria do conxunto das axudas solicitadas, tanto as aprobadas ou concedidas, como as pendentes de resolución, para a mesma finalidade, das distintas administracións públicas competentes ou calquera dos seus organismos, entes ou sociedades.
Artigo 12º.-Incompatibilidades.
Estas bolsas son incompatibles coa percepción de soldos ou salarios que impliquen vinculación contractual ou estatutaria do/a bolseiro/a con calquera tipo de ingresos pola prestación de servizos profesionais ou a realización de traballo remunerado, cando a contía percibida por estes conceptos sexa superior no ano 2005 á contía anual do indicador público da renda de efectos múltiples (IPREM), así como con calquera outra bolsa destinada a ese mesmo fin por algunha das administracións públicas competentes ou calquera dos seus organismos, entes ou sociedades.
Artigo 13ª.-Obrigas dos/as beneficiarios/as.
Os solicitantes, polo feito de solicitar esta axuda, comprométense a aceptar o contido desta convocatoria e o resultado dela, así como a cumprir as seguintes obrigas:
a) Incorporarse á universidade na cal van realizar os estudos ao comezo do curso académico 2006/2007.
b) Residir durante o curso académico en Galicia.
c) Comunicar por escrito a renuncia á bolsa no caso de producirse unha causa que determine a dita renuncia.
d) Informar o órgano concedente da obtención doutras subvencións ou axudas, para a mesma finalidade, procedentes de calquera Administración ou ente público ou privado.
e) Someterse ás actuacións de comprobación que deba efectuar o órgano concedente e ás que lles sexan requiridas pola Intervención Xeral da Comunidade Autónoma, O Tribunal de Contas e o Consello de Contas, no exercicio das súas funcións de fiscalización e control.
Disposicións adicionais
Primeira.-A concesión de axudas reguladas nesta orde terá como límite global máximo o crédito destinado nos orzamentos para este fin, nos termos que figuran no artigo 2º desta orde.
Segunda.-O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro, total ou parcial, polo/a beneficiario/a ou solicitante da axuda pública percibida, segundo o disposto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Toda alteración das condicións tidas en conta para a concesión da subvención poderá dar lugar á modificación ou á revogación da resolución de concesión.
Terceira.-Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de seis meses contados a partir da publicación desta convocatoria no Diario Oficial de Galicia, producindo efecto desestimatorio a falta de resolución.
Cuarta.-Os beneficiarios teñen a obriga de someterse ás actuacións de comprobación que deba efectuar o órgano concedente, así como ás que poidan realizar a Intervención Xeral da Comunidade Autónoma, o Tribunal de Contas e o Consello de Contas no exercicio das súas funcións de fiscalización e control financeiros.
Disposicións derradeiras
Primeira.-Autorízase o director xeral de Ordenación e Calidade do sistema universitario de Galicia para ditar as disposicións necesarias para o desenvolvemento desta orde.
Segunda.-Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións, e ás do seu desenvolvemento; igualmente aos artigos 78 e 79 da Lei de réxime financeiro e orzamentario, aprobada polo Decreto lexislativo 1/1999, do 7 de outubro, e o Decreto 287/2000, do 21 de novembro.
Terceira.-Esta orde poderá ser impugnada, postestativamente, mediante recurso de reposición perante a conselleira de Educación e Ordenación Universitaria, no prazo máximo dun mes, desde o día seguinte ao da súa publicación, ou ben, directamente, ante a Sala do Contencioso-Administrativo do Tribunal Superior de Xustiza de Galicia, no prazo de dous meses, desde o día seguinte ao da súa publicación.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de xuño de 2006.
Laura Sánchez Piñón
Conselleira de Educación e Ordenación Universitaria